მთაწმინდის ქედი
მთაწმინდის ქედი — ქედი საქართველოში, ქალაქ თბილისის ფარგლებში. წარმოადგენს თრიალეთის ქედის სამხრეთ-აღმოსავლეთ განშტოებას. იწყება უშუალოდ თბილისიდან, კერძოდ სოლოლაკიდან. დასავლეთით ებმის კოჯრის ქედს. აგებულია ზედაეოცენური თაბაშირიანი თიხებით, ქვიშაქვებით და აგრეთვე შუაეოცენური ანდეზიტური ტუფ-ბრექჩიებით. თხემი მობრტყელებულია და პლატოსებრ ზედაპირს ქმნის. მთაწმინდის ანტიკლინური ნაოჭები მდინარე მტკვრის მარცხენა მხარეზე ვრცელდება, სადაც ისინი დაძირულია და ახალგაზრდა დანალექებით არის დაფარული. ქედის უკიდურეს დასავლეთ ნაწილში აღმართულია მწვერვალი უძო (1416 მ). მთაწმინდის ქედის ჩრდილოეთ კალთა დანაწევრებულია ხრამებით და ეშვება მდინარე ვერეს ხეობისაკენ, სამხრეთით თანდათანობით გადადის წავკის-ოქროყანის ვაკეში. შემოსილია მეორეული ტყე-ბუჩქნარითა და ხელოვნური ტყით. ქედის აღმოსავლეთ დაბოლოებაზეა მთაწმინდა (719,8 მ). ქედის ჩრდილოეთ კალთაზეა კუს ტბა.